Diari Oficial de la Generalitat Valenciana


Sumari del DOGV 9626, del 27-06-2023 (2023/6791)

RESOLUCIÓ de 18 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte per a sol·licitud d'ampliació de llicència ambiental per a emmagatzematge i valorització de residus no perillosos, residus perillosos i RAEE, polígon industrial Pla de la Vallonga, carrer del Granizo, 7-9, Alacant 03053, del terme municipal d'Alacant. Expedient: (2114306) 179/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9626

Data del DOGV
:   27-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6791


Data del document
:   18-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 18 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte per a sol·licitud d'ampliació de llicència ambiental per a emmagatzematge i valorització de residus no perillosos, residus perillosos i RAEE, polígon industrial Pla de la Vallonga, carrer del Granizo, 7-9, Alacant 03850, del terme municipal d'Alacant. Expedient: (2114306) 179/2021/AIA. [2023/6791]  
  
«Declaració d'impacte ambiental  
Expedient: (2114306) 179/2021/AIA.  
Títol: projecte per a sol·licitud d'ampliació de llicència ambiental per a emmagatzematge i valorització de residus no perillosos, residus perillosos i RAEE.  
Promotor: Recuperaciones Albert, SL.  
Òrgan substantiu: Ajuntament d'Alacant.  
Ref. òrgan substantiu: A03-2021000002.  
Localització: polígon industrial Pla de la Vallonga, carrer Granizo, 7-9, Alacant 03309.  
  
Descripció del projecte  
L'empresa Recuperaciones Albert, SL, promou un projecte per a la sol·licitud d'ampliació de llicència ambiental per a realitzar operacions de valorització de residus no perillosos i operacions d'emmagatzematge per a residus perillosos i residus d'aparells elèctrics i electrònics (RAEE, d'ara en avant) en el polígon industrial Pla de la Vallonga, carrer Granizo, 7-9, Alacant.  
L'ampliació consisteix en la utilització del pati exterior per a l'emmagatzematge de residus metàl·lics no perillosos i en l'emmagatzematge de residus perillosos i RAEE en l'interior de la nau.  
En tractar-se d'una ampliació de l'activitat, l'edificació ja existeix. La instal·lació ocupa quatre naus agrupades, aquestes són: naus 5, 6, 7 i 8 de l'esmentada adreça postal. La superfície total de la parcel·la és de 5.212 m², dels quals un total de 2.363 m² estan ocupats per una nau tancada i 2.849 m² corresponen al pati exterior.  
El sòl on s'ubica la instal·lació posseeix una classificació com a urbà i una qualificació com a àrea industrial, grau 2 i nivell a, (AI 2a), i l'emplaçament és apte per a albergar l'activitat.  
El tancament de la parcel·la està conformat per una tanca electrosoldada sobre 60 cm de bloc de formigó. La parcel·la compta amb serveis d'electricitat, aigua potable i clavegueram.  
La totalitat de la superfície de la instal·lació està pavimentada: la zona de l'interior de la nau, mitjançant solera de formigó armat, i el pati exterior, mitjançant solera d'asfalt.  
D'acord amb l'estudi d'impacte ambiental, les fases del procés de valorització de residus no perillosos seran les següents:  
- Admissió.  
- Pesatge, control i registre.  
- Classificació.  
- Premsatge (paper/cartó i plàstic).  
- Emmagatzematge temporal.  
- Retirada de residus per empresa autoritzada.  
En el cas dels residus perillosos i els RAEE, les fases del procés d'emmagatzematge seran les següents:  
- Admissió.  
- Pesatge, control i registre.  
- Emmagatzematge temporal.  
- Retirada de residus per empresa autoritzada.  
A l'interior de la nau s'emmagatzemaran tots els residus perillosos i no perillosos, excepte l'emmagatzematge de metalls no perillosos previ a la seua classificació i la bàscula de pesatge, que se situaran en la zona exterior de la instal·lació.  
  
Tramitació administrativa  
Amb data 02.12.2021, va tindre entrada en aquest òrgan ambiental, procedent de l'Ajuntament d'Alacant, la sol·licitud d'avaluació d'impacte ambiental del Projecte per a sol·licitud d'ampliació de llicència ambiental per a emmagatzematge i valorització de residus no perillosos, residus perillosos i residus d'aparells elèctrics i electrònics (RAEE).  
  
A la sol·licitud s'adjuntava la documentació següent:  
- Sol·licitud de l'òrgan substantiu per a l'inici del procediment d'avaluació d'impacte ambiental.  
- Còpia de la sol·licitud de llicència ambiental amb impacte ambiental, efectuada pel promotor a l'òrgan substantiu.  
- Projecte tècnic d'activitat.  
- Estudi d'impacte ambiental.  
- Certificat de compatibilitat urbanística, emés el 26.01.2018 pel Departament Tècnic de Control d'Obres de l'Ajuntament, que considerava l'emplaçament com a apte.  
- Certificat de la informació pública, en la qual no consta la presentació d'al·legacions. El tràmit d'informació pública es va realitzar mitjançant un anunci en el tauler d'edictes municipal i amb publicació en el Butlletí Oficial de la Província d'Alacant, núm. 60, de data 30 de març de 2021, i va ser efectuada la notificació personal als veïns confrontants per la Unitat de Disciplina Urbanística de la Policia Local amb data 24 de març de 2021.  
  
Consideracions ambientals  
Amb data 15.10.2013, la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, va emetre declaració d'impacte ambiental a la mercantil Recuperaciones Albert, SL, per a dur a terme una activitat de gestió de residus no perillosos a ubicar en el polígon industrial Pla de la Vallonga, carrer Granizo, 7-9, Alacant (Alacant). Aquesta declaració va estimar acceptable el projecte supeditat al compliment dels condicionants ambientals formulats en aquesta. En les consideracions ambientals d'aquesta declaració, consta que el pati exterior no s'utilitzarà per a l'emmagatzematge de metalls no perillosos (únicament s'utilitzarà per a la primera inspecció visual i per a situar la bàscula de pesatge). Així mateix, indica que tampoc es gestionaran residus perillosos.  
  
L'activitat de gestió de residus no perillosos, per tant, ja va ser avaluada i figura en l'expedient resolt mitjançant DIA de data 15.10.2023. L'objecte d'aquesta resolució és avaluar la incorporació del pati exterior per a l'emmagatzematge de residus no perillosos (ferralla), així com l'ampliació de l'activitat per a l'emmagatzematge de residus perillosos i RAEE a l'interior de la nau, incorporant-hi les noves operacions d'emmagatzematge esmentades.  
L'activitat es troba en un polígon industrial existent. En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.).  
D'acord amb el PATRICOVA, no es troba dins d'una àrea amb el risc d'inundació i la vulnerabilitat d'aqüífers és baixa. Els terrenys no es troben en cap espai natural integrat en la Xarxa Natura 2000 i no se situen en les seues proximitats espais naturals protegits.  
  
El promotor ha plantejat dues alternatives a la triada:  
Alternativa núm. 1: no realització de l'activitat. Aquesta ha sigut rebutjada pel fet que portaria associada la pèrdua d'oportunitat de desenvolupament per a l'empresa.  
Alternativa núm. 2: implantació de l'activitat en un altre emplaçament. Aquesta alternativa ha sigut rebutjada perquè es tracta d'una ampliació de l'activitat en la mateixa ubicació.  
La instal·lació realitza la seua activitat en horari diürn.  
Segons el projecte, la zona interior de la nau destinada a l'emmagatzematge dels RAEE compleix les característiques següents: zona amb paviment a base de formigó armat impermeabilitzat, sistema de recollida de vessaments i abocaments accidentals per gravetat (sense que siga procedent l'existència de decantadors, netejadors desgreixadors o altres equips de tractament d'aigües pluvials en situar-se la instal·lació totalment a cobert), sistema de seguretat de control d'accés a la instal·lació per a evitar la manipulació o robatori dels RAEE i zona d'emmagatzematge separat per a RAEE.  
Segons el projecte, s'instal·larà una reixeta de recollida d'aigües pluvials que donen al pati exterior, així com dels possibles vessaments accidentals de líquids. Aquesta reixeta se situarà en la zona del pati on s'emmagatzemarà la ferralla llarga (segons informació gràfica del projecte). La reixeta estarà connectada a un sistema de separació d'hidrocarburs abans del seu abocament a la xarxa de sanejament del polígon.  
L'aigua procedent dels lavabos per al personal s'evacuarà a la xarxa pública de sanejament.  
D'acord amb els càlculs del nivell sonor transmés a l'exterior, s'estima el compliment dels nivells establits en la Llei 7/2002, de 3 de desembre.  
En relació amb la gestió dels residus domèstics que puguen generar-se en la instal·lació s'entregaran a l'entitat local a través dels sistemes de recollida que s'hagen disposat a aquest efecte, sense perjudici que l'entitat local puga obligar el productor a gestionar-los per si mateix o a entregar-los a gestors autoritzats.  
Hi ha un pla de vigilància ambiental per a comprovar el compliment i l'eficàcia de les mesures correctores i detectar i corregir els impactes negatius imprevistos.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, segons el que es preveu en l'apartat 6.c.2, annex I, del Decret 162/1990, de 15 d'octubre, modificat pel Decret 32/2006, de 10 de març, en concordança amb l'article 7.1.a de la Llei 21/2013, de 9 de desembre.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte per a sol·licitud d'ampliació de llicència ambiental per a valorització de residus no perillosos i emmagatzematge de residus perillosos i RAEE, que promou l'empresa Recuperaciones Albert, SL, en el polígon industrial Pla de la Vallonga, carrer Granizo, 7-9, Alacant (Alacant), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que es troba en l'expedient i de conformitat amb les condicions següents:  
(1) Les condicions de la DIA emesa amb data 15.10.2013, segons resolució de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, resultaran aplicables.  
(2) Pel fet que l'activitat està subjecta, entre altres autoritzacions sectorials, a autorització per l'òrgan competent en matèria de residus de la comunitat autònoma on estiguen situades les instal·lacions, l'activitat estarà subjecta al compliment dels requisits que es determine en la corresponent autorització i altres requisits legals de la normativa en vigor en la matèria. En particular, la capacitat de tractament i d'emmagatzematge serà l'establida en l'autorització. Així mateix, respecte a la llista definitiva de residus admissibles, quedarà limitada per l'abast de l'autorització esmentada, entre els proposats pel promotor segons la documentació aportada a aquest òrgan ambiental. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
(3) Els residus perillosos hauran de depositar-se en àrea coberta, amb tancament perimetral, dotada de sistema de ventilació, de sistemes de recollida de vessaments accidentals (canalons i arquetes cegues, safates de recollida, etc.), amb contenidors adequats per a emmagatzemar els diferents tipus de residus.  
(4) pel que fa al pati exterior, s'estableixen les següents:  
(4.1) Només es podran emmagatzemar residus no perillosos.  
(4.2) Haurà de comptar amb paviment impermeable en tota la superfície, sistema de recollida d'aigües pluvials i estarà dotat amb sistema de decantació i separació d'olis i hidrocarburs abans del seu abocament a la xarxa de sanejament del polígon.  
(4.3) Estarà barrat en tot el perímetre i els residus no perillosos emmagatzemats no hauran de superar la cota superior del clos perimetral.  
(4.4) S'evitaran vessaments de residus fora de la instal·lació.  
(5) Per a l'emmagatzematge de recipients que continguen líquids o que per la seua naturalesa siguen susceptibles de generar abocaments, es comptarà amb cubetes o recipients de contenció o recollida de vessaments accidentals apropiats amb capacitat per a retindre com a mínim el volum de l'envàs de major grandària o el 10 % del volum total emmagatzemat (la major d'ambdues quantitats). En el cas d'envasos que continguen residus líquids, les cubetes hauran de ser individuals per a aquells residus que, per la seua naturalesa i/o composició, la seua mescla supose un augment de la perillositat o dificultat per a la seua correcta gestió.  
(6) S'hauran d'utilitzar sistemes impermeabilizants (resines, etc.) i resistents a agents químics, en les zones on s'emmagatzemen residus líquids, o que per la seua naturalesa siguen susceptibles de generar abocaments, a més de la mesura ja existent consistent en la solera amb paviment de formigó i de la utilització de cubetes o recipients de contenció o recollida de vessaments accidentals mitjançant arquetes cegues, ja esmentats en l'apartat anterior.  
(7) S'haurà de realitzar un pla de manteniment per al sistema de separació i decantació d'olis i hidrocarburs que assegure l'eficàcia d'aquest i que incloga la neteja de la reixeta de sòlids que puguen arribar a obstruir la conducció. S'haurà d'elaborar un pla de manteniment i neteja que preveja aquestes operacions, formant part del Pla de vigilància ambiental.  
(8) Es realitzaran controls periòdics de les aigües tractades en el sistema de separació d'hidrocarburs, en l'arqueta anterior a la connexió amb la xarxa de sanejament del polígon, per a comprovar l'eficàcia del sistema de decantació. Els valors obtinguts en aquests controls compliran la normativa en vigor i l'autorització sectorial en matèria d'abocaments.  
(9) Les aigües sanitàries i les aigües industrials tractades podran ser abocades després de l'autorització prèvia de l'òrgan substantiu a la xarxa de sanejament municipal.  
(10) S'haurà de realitzar un autocontrol de les emissions acústiques cada cinc anys. L'auditoria haurà de ser realitzada per una entitat col·laboradora de l'Administració en matèria de qualitat ambiental, en aplicació del procediment reglamentari establit. Els seus resultats es faran constar en un llibre de control que estarà a la disposició de les administracions competents.  
(11) Periòdicament, s'haurà de comprovar la impermeabilització de la solera de tota la instal·lació i adoptar les mesures necessàries per a garantir-ho. Aquesta comprovació i les mesures preses formaran part del Pla de vigilància ambiental.  
(12) Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
(13) En el supòsit de cessament definitiu de l'activitat desenvolupada en el centre gestor autoritzat, el promotor del centre adoptarà les mesures necessàries destinades a retirar, controlar, contindre o reduir els residus i altres substàncies perilloses rellevants perquè, tenint en compte el seu ús actual o futur aprovat, l'emplaçament no cree un risc significatiu per a la salut humana ni per al medi ambient a causa de la contaminació del sòl i les aigües subterrànies o l'emissió de gasos contaminants.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 18 de maig de 2023.- El director general de Qualitat i Educació Ambiental: Joan Piquer Huerga.»